title: Decizia nr. 442/12/COL a Autorității AELS de Supraveghere din 29 noiembrie 2012 privind funcția și mandatul consilierului-auditor în anumite proceduri în domeniul concurenței

text:
               11.7.2013

               RO

               Jurnalul Oficial al Uniunii Europene

               L 190/93

      DECIZIA NR. 442/12/COL A AUTORITĂȚII AELS DE SUPRAVEGHERE

   din 29 noiembrie 2012
   privind funcția și mandatul consilierului-auditor în anumite proceduri în domeniul concurenței
   AUTORITATEA AELS DE SUPRAVEGHERE,
   AVÂND ÎN VEDERE Acordul privind Spațiul Economic European („Acordul privind SEE”), în special articolul 55,
   AVÂND ÎN VEDERE Acordul între statele AELS privind instituirea unei Autorități de Supraveghere și a unei Curți de Justiție („Acordul privind Autoritatea de Supraveghere și Curtea de Justiție”), în special articolele 13 și 14 și Protocolul 4,
   AVÂND ÎN VEDERE articolul 15 din Regulamentul de procedură al Autorității AELS de Supraveghere („Autoritatea”),
   întrucât:

               (1)

               Conform sistemului de asigurare a respectării legislației în domeniul concurenței, instituit de Acordul privind SEE, Autoritatea investighează cazuri în materie de concurență și ia decizii administrative cu privire la acestea, supunându-se controlului jurisdicțional al Curții de Justiție a AELS.

               (2)

               Autoritatea trebuie să desfășoare procedurile în domeniul concurenței în mod echitabil, imparțial și obiectiv și trebuie să asigure respectarea drepturilor procedurale ale părților în cauză, astfel cum se prevede în capitolul II din Protocolul 4 la Acordul privind Autoritatea de Supraveghere și Curtea de Justiție (punerea în aplicare a normelor de concurență prevăzute la articolele 53 și 54 din Acordul privind SEE), în capitolul III din Protocolul 4 la Acordul privind Autoritatea de Supraveghere și Curtea de Justiție (normele privind desfășurarea procedurilor de către Autoritate în temeiul articolelor 53 și 54 din Acordul privind SEE), în capitolul IV din Protocolul 4 la Acordul privind Autoritatea de Supraveghere și Curtea de Justiție (normele privind controlul concentrărilor economice între întreprinderi) și în capitolul V din Protocolul 4 la Acordul privind Autoritatea de Supraveghere și Curtea de Justiție (punerea în aplicare a capitolului IV privind controlul concentrărilor economice între întreprinderi), precum și în jurisprudența în materie a Curții de Justiție a AELS și a Curții de Justiție a Uniunii Europene („Curtea de Justiție”). În special, dreptul părților în cauză de a fi audiate este un drept fundamental recunoscut prin Convenția europeană a drepturilor omului (1).

               (3)

               Pentru a se asigura exercitarea efectivă a drepturilor procedurale ale părților în cauză, ale altor părți implicate în sensul articolului 11 litera (b) din capitolul V din Protocolul 4 la Acordul privind Autoritatea de Supraveghere și Curtea de Justiție („alte părți implicate”), ale reclamanților în sensul articolului 7 alineatul (2) din capitolul II din Protocolul 4 la Acordul privind Autoritatea de Supraveghere și Curtea de Justiție („reclamanți”) și ale altor persoane decât cele menționate la articolele 5 și 11 din capitolul III din Protocolul 4 la Acordul privind Autoritatea de Supraveghere și Curtea de Justiție și ale persoanelor terțe în sensul articolului 11 din capitolul V din Protocolul 4 la Acordul privind Autoritatea de Supraveghere și Curtea de Justiție („persoane terțe”) care sunt implicate în procedurile în domeniul concurenței, responsabilitatea pentru asigurarea respectării acestor drepturi ar trebui încredințată unei persoane independente, cu experiență în materie de concurență, care să aibă integritatea necesară pentru a contribui la obiectivitatea, transparența și eficiența acestor proceduri.

               (4)

               Decizia nr. 177/02/COL a Autorității din 30 octombrie 2002 a stabilit mandatul consilierilor-auditori în anumite proceduri în domeniul concurenței. Decizia nr. 177/02/COL a fost revizuită prin Decizia nr. 792/08/COL din 17 decembrie 2008, prin care consilierilor-auditori le sunt delegate anumite competențe în domeniul concurenței. În prezent, este necesar să se clarifice și să se consolideze și mai mult rolul consilierului-auditor și să se adapteze mandatul acestuia în lumina evoluțiilor legislației SEE în materie de concurență.

               (5)

               Funcția de consilier-auditor este percepută, în general, ca aducând o contribuție importantă la procedurile în domeniul concurenței desfășurate în fața Autorității, datorită independenței și competențelor specifice ale consilierilor-auditori în cadrul acestor proceduri. Pentru a asigura independența constantă a consilierului-auditor față de Direcția Concurență și Ajutoare de Stat, acesta ar trebui să fie atașat, din rațiuni administrative, pe lângă membrul Colegiului cu atribuții speciale în domeniul concurenței.

               (6)

               Autoritatea poate, dacă este cazul, să desemneze unul sau mai mulți consilieri-auditori. Atunci când observă un conflict de interese în contextul exercitării atribuțiilor sale, consilierul-auditor ar trebui să înceteze orice implicare în cazul respectiv. În cazul în care consilierul-auditor se află în imposibilitatea de a-și exercita atribuțiile, acestea ar trebui preluate de un alt consilier-auditor.

               (7)

               Consilierul-auditor ar trebui să acționeze ca un arbitru independent încercând să soluționeze problemele care afectează exercitarea efectivă a drepturilor procedurale ale părților în cauză, ale altor părți implicate, ale reclamanților sau ale persoanelor terțe interesate, atunci când problemele respective nu au putut fi soluționate prin contacte prealabile cu direcția din cadrul Autorității responsabilă de desfășurarea procedurilor în domeniul concurenței, care are obligația să respecte aceste drepturi procedurale.

               (8)

               Mandatul consilierului-auditor în cadrul procedurilor în domeniul concurenței ar trebui definit astfel încât să se asigure protecția exercitării efective a drepturilor procedurale pe tot parcursul procedurilor desfășurate în fața Autorității în temeiul articolelor 53, 54 și 57 din Acordul privind SEE, în special a dreptului de a fi audiat.

               (9)

               Pentru a se consolida acest rol, consilierului-auditor ar trebui să i se încredințeze misiunea de a apăra exercitarea efectivă a drepturilor procedurale de către întreprinderi și asociații de întreprinderi în contextul competențelor de investigare ale Autorității, prevăzute în capitolul II din Protocolul 4 la Acordul privind Autoritatea de Supraveghere și Curtea de Justiție, precum și în temeiul articolului 14 din capitolul IV din Protocolul 4 la Acordul privind Autoritatea de Supraveghere și Curtea de Justiție, care conferă Autorității dreptul de a aplica amenzi întreprinderilor și asociațiilor de întreprinderi. Consilierului-auditor ar trebui să i se încredințeze, de asemenea, atribuții specifice în timpul etapei de investigare în legătură cu cererile de protejare a privilegiului juridic profesional, cu dreptul de a nu contribui la propria incriminare, cu termenele de răspuns la deciziile de solicitare de informații în temeiul articolului 18 alineatul (3) din capitolul II din Protocolul 4 la Acordul privind Autoritatea de Supraveghere și Curtea de Justiție, precum și cu privire la dreptul întreprinderilor și asociațiilor de întreprinderi care fac obiectul unei măsuri de investigare întreprinse de Autoritate, în temeiul capitolului II din Protocolul 4 la Acordul privind Autoritatea de Supraveghere și Curtea de Justiție, de a fi informate cu privire la statutul lor în cadrul procedurii, mai exact de a ști dacă fac obiectul unei investigații și, în caz afirmativ, care este obiectul și scopul respectivei investigații. Atunci când examinează cererile referitoare la dreptul de a nu contribui la propria incriminare, consilierul-auditor poate verifica dacă întreprinderile formulează, doar în scop dilatoriu, cereri de protecție care sunt în mod vădit nefondate.

               (10)

               Consilierul-auditor ar trebui să fie în măsură să faciliteze soluționarea cererilor de protejare a confidențialității unui document în temeiul privilegiului juridic profesional. În acest scop, în cazul în care întreprinderea sau asociația de întreprinderi care depune cererea este de acord, consilierul-auditor va putea să examineze documentul în cauză și va putea emite o recomandare corespunzătoare, făcând trimitere la jurisprudența aplicabilă a Curții de Justiție a AELS și a Curții de Justiție.

               (11)

               Este responsabilitatea consilierului-auditor să decidă dacă un terț demonstrează un interes suficient pentru a fi audiat. Asociațiile de consumatori care solicită să fie audiate ar trebui să fie, în principiu, considerate ca prezentând un interes suficient atunci când procedura se referă la produse sau servicii utilizate de consumatorii finali ori la produse sau servicii care contribuie direct la procesul de producție sau de furnizare a acestor produse sau servicii.

               (12)

               Consilierul-auditor ar trebui să decidă dacă să admită reclamanții și persoanele terțe interesate la audiere, ținând cont de contribuția pe care o pot avea aceștia la clarificarea elementelor de fapt relevante ale cazului.

               (13)

               Dreptul părților în cauză de a fi audiate înainte de adoptarea unei decizii finale care le afectează în mod negativ interesele este garantat prin recunoașterea dreptului lor de a răspunde în scris la concluziile preliminare ale Autorității, astfel cum se precizează în comunicarea privind obiecțiunile, precum și a dreptului lor de a-și expune argumentele, dacă doresc acest lucru, în cadrul audierii. Pentru a-și putea exercita efectiv aceste drepturi, părțile cărora le-a fost adresată o comunicare privind obiecțiunile au drept de acces la dosarul de investigație al Autorității.

               (14)

               Pentru a garanta exercitarea efectivă a dreptului la apărare al părților cărora le-a fost adresată o comunicare privind obiecțiunile, consilierului-auditor îi revine sarcina de a se asigura că sunt soluționate diferendele privind accesul la dosar, protejarea secretelor de afaceri și a altor informații confidențiale între părțile respective și Direcția Concurență și Ajutoare de Stat din cadrul Autorității. În situații excepționale, consilierul-auditor poate suspenda cursul termenului impus destinatarului comunicării privind obiecțiunile pentru a răspunde la comunicarea respectivă până la soluționarea diferendului privind accesul la dosar, în cazul în care destinatarul nu ar fi în măsură să răspundă în termenul acordat, iar o prelungire a termenului nu ar constitui o soluție adecvată la momentul respectiv.

               (15)

               Pentru a garanta exercitarea efectivă a drepturilor procedurale, respectând în același timp interesele legitime de păstrare a confidențialității, consilierul-auditor ar trebui, după caz, să fie în măsură să dispună adoptarea unor măsuri specifice pentru a autoriza accesul la dosarul Autorității. În special, consilierul-auditor ar trebui să aibă competența de a decide să acorde părții care solicită accesul la dosar un acces restricționat la unele părți din dosarul în cauză, de exemplu prin limitarea numărului sau a categoriei de persoane care au drept de acces, precum și a utilizării informațiilor la care se acordă accesul.

               (16)

               Consilierul-auditor ar trebui să poată lua decizii cu privire la solicitările de prelungire a termenelor stabilite pentru transmiterea răspunsurilor la comunicarea privind obiecțiunile, la comunicarea suplimentară privind obiecțiunile sau la o scrisoare de expunere a faptelor sau la solicitările de prelungire a termenelor pe care le au la dispoziție alte părți implicate, reclamanții sau persoanele terțe interesate pentru a prezenta observații, în cazul unui dezacord între oricare dintre aceste persoane și Direcția Concurență și Ajutoare de Stat.

               (17)

               Consilierul-auditor ar trebui să promoveze eficacitatea audierii, inter alia, prin adoptarea tuturor măsurilor pregătitoare corespunzătoare, inclusiv prin difuzarea, în timp util înainte de desfășurarea audierii, a unei liste provizorii a participanților și a ordinii de zi provizorii.

               (18)

               Audierea permite părților cărora Autoritatea le-a adresat o comunicare privind obiecțiunile și altor părți implicate să își exercite în continuare dreptul de a fi audiate prin expunerea pe cale orală a argumentelor lor în fața Autorității, care trebuie reprezentată de Direcția Concurență și Ajutoare de Stat, precum și de alte servicii care contribuie la elaborarea deciziilor Autorității. Audierea ar trebui să ofere o șansă suplimentară pentru clarificarea, în măsura posibilului, a tuturor faptelor relevante – favorabile sau nefavorabile pentru părțile în cauză, inclusiv a elementelor de fapt legate de gravitatea și durata presupusei încălcări. Audierea ar trebui să permită, de asemenea, părților să își prezinte argumentele cu privire la aspectele care pot fi importante în eventualitatea aplicării unor amenzi.

               (19)

               Pentru a asigura eficacitatea audierilor, consilierul-auditor poate permite părților cărora le-a fost adresată o comunicare privind obiecțiunile, altor părți implicate, reclamanților, altor persoane invitate la audiere, direcțiilor din cadrul Autorității, Comisiei Europene și autorităților statelor SEE să pună întrebări în timpul audierii. Audierea ar trebui să nu fie publică, dându-se astfel tuturor participanților posibilitatea de a se exprima liber. Prin urmare, informațiile divulgate în timpul audierii nu ar trebui utilizate în alte scopuri decât cel al procedurilor judiciare și/sau administrative în vederea aplicării articolelor 53 și/sau 54 din Acordul privind SEE. Atunci când acest lucru este justificat de rațiuni legate de protejarea secretelor de afaceri și a altor informații confidențiale, consilierul-auditor ar trebui să fie în măsură să audieze persoanele în cadrul unei ședințe secrete.

               (20)

               Părțile la procedură care propun angajamente, în temeiul articolului 9 din capitolul II din Protocolul 4 la Acordul privind Autoritatea de Supraveghere și Curtea de Justiție, precum și părțile care se angajează în proceduri de tranzacție în cazurile de cartel în temeiul articolului 10a din capitolul III din Protocolul 4 la Acordul privind Autoritatea de Supraveghere și Curtea de Justiție ar trebui să fie în măsură să sesizeze consilierul-auditor în legătură cu exercitarea efectivă a drepturilor lor procedurale.

               (21)

               Consilierul-auditor ar trebui să prezinte rapoarte privind respectarea exercitării efective a drepturilor procedurale pe tot parcursul desfășurării procedurilor în domeniul concurenței. În plus, separat de sarcina sa de a prezenta rapoarte, consilierul-auditor ar trebui să fie în măsură să formuleze observații privind progresele realizate în cadrul procedurilor și privind obiectivitatea acestora, contribuind astfel la garantarea faptului că procedurile în domeniul concurenței sunt încheiate pe baza unei evaluări solide a tuturor faptelor relevante.

               (22)

               Decizia 177/02/COL din 30 octombrie 2002 și Decizia 792/08/COL din 17 decembrie 2008 ar trebui abrogate,

         ADOPTĂ PREZENTA DECIZIE:
   CAPITOLUL 1

      ROLUL, NUMIREA ȘI SARCINILE CONSILIERULUI-AUDITOR

   Articolul 1
   Consilierul-auditor
   1.   Se desemnează unul sau mai mulți consilieri-auditori pentru proceduri în domeniul concurenței, ale căror competențe și atribuții sunt stabilite prin prezenta decizie.
   2.   Consilierul-auditor asigură exercitarea efectivă a drepturilor procedurale pe tot parcursul desfășurării procedurilor în domeniul concurenței în fața Autorității pentru punerea în aplicare a articolelor 53, 54 și 57 din Acordul privind SEE („proceduri în domeniul concurenței”).
   Articolul 2
   Numirea, încetarea funcției și asigurarea interimatului
   1.   Autoritatea numește consilierul-auditor (consilierii-auditori). Decizia de numire se publică în Jurnalul Oficial al Uniunii Europene și în suplimentul SEE. Orice întrerupere, încetare a funcției sau transfer al consilierului-auditor face obiectul unei decizii motivate a Autorității. Decizia respectivă se publică în Jurnalul Oficial al Uniunii Europene și în suplimentul SEE.
   2.   Consilierul-auditor este atașat, din motive administrative, pe lângă membrul Autorității cu atribuții speciale în domeniul concurenței (denumit în continuare „membrul competent al Colegiului”).
   3.   Atunci când consilierul-auditor se află în imposibilitatea de a-și exercita atribuțiile, acestea sunt preluate de un alt consilier-auditor. În cazul în care niciun consilier-auditor nu este în măsură să își exercite atribuțiile, membrul competent al Colegiului, dacă este cazul în urma consultării cu consilierul-auditor, desemnează un alt funcționar competent din cadrul Autorității, care nu este implicat în investigarea cazului respectiv, pentru a îndeplini sarcinile consilierului-auditor.
   4.   În cazul unui conflict de interese real sau potențial, consilierul-auditor se abține de la a-și exercita atribuțiile în cazul respectiv. Dispozițiile alineatului (3) sunt aplicabile.
   Articolul 3
   Metodă de lucru
   1.   În exercitarea atribuțiilor sale, consilierul-auditor acționează în deplină independență.
   2.   Consilierul-auditor ține cont, în exercitarea atribuțiilor sale, de necesitatea aplicării efective a normelor în materie de concurență, în conformitate cu legislația SEE în vigoare și cu principiile stabilite de Curtea de Justiție a AELS și de Curtea de Justiție (2).
   3.   Consilierul-auditor are acces, în exercitarea atribuțiilor sale, la toate dosarele legate de procedurile în domeniul concurenței.
   4.   Consilierul-auditor este informat permanent de către directorul Direcției Concurență și Ajutoare de Stat cu privire la evoluția procedurii.
   5.   Consilierul-auditor poate prezenta membrului competent al Colegiului observații cu privire la orice aspect care rezultă dintr-o procedură în domeniul concurenței a Autorității.
   6.   În cazul în care adresează membrului competent al Colegiului recomandări motivate sau ia decizii în conformitate cu prezenta decizie, consilierul-auditor furnizează o copie a acestor documente directorului Direcției Concurență și Ajutoare de Stat și Direcției pentru Afaceri Juridice și Administrative din cadrul Autorității.
   7.   Orice problemă referitoare la exercitarea efectivă a drepturilor procedurale ale părților în cauză, ale altor părți implicate în sensul articolului 11 litera (b) din capitolul V din Protocolul 4 la Acordul privind Autoritatea de Supraveghere și Curtea de Justiție („alte părți implicate), ale reclamanților în sensul articolului 7 alineatul (2) din capitolul II din Protocolul 4 la Acordul privind Autoritatea de Supraveghere și Curtea de Justiție („reclamanți”) și ale persoanelor terțe interesate în sensul articolului 5 din prezenta decizie care sunt implicate în astfel de proceduri trebuie să fie mai întâi ridicată la Direcția Concurență și Ajutoare de Stat. În cazul în care problema respectivă nu este soluționată, aceasta poate fi trimisă consilierului-auditor în vederea unei evaluări independente. Solicitările legate de o măsură pentru care este prevăzut un termen trebuie transmise în timp util, înainte de expirarea termenului inițial.
   CAPITOLUL 2

      ETAPA DE INVESTIGARE

   Articolul 4
   Drepturile procedurale în etapa de investigare
   1.   Consilierul-auditor garantează exercitarea efectivă a drepturilor procedurale în contextul exercitării de către Autoritate a competențelor sale de investigare prevăzute în secțiunea V din capitolul II din Protocolul 4 la Acordul privind Autoritatea de Supraveghere și Curtea de Justiție și în cadrul procedurilor care pot duce la aplicarea unor amenzi în temeiul articolului 14 din capitolul IV din Protocolul 4 la Acordul privind Autoritatea de Supraveghere și Curtea de Justiție.
   2.   În special, consilierul-auditor are următoarele atribuții, sub rezerva dispozițiilor articolului 3 alineatul (7):

               (a)

               consilierului-auditor i se poate solicita, de către întreprinderi sau asociații de întreprinderi, să examineze cererile ca un document solicitat de Autoritate în exercitarea competențelor ce i-au fost conferite în temeiul articolelor 18, 20 sau 21 din capitolul II din Protocolul 4 la Acordul privind Autoritatea de Supraveghere și Curtea de Justiție, în cadrul inspecțiilor efectuate în temeiul articolului 13 din capitolul IV din Protocolul 4 la Acordul privind Autoritatea de Supraveghere și Curtea de Justiție sau în contextul măsurilor de investigare adoptate în cadrul unor proceduri care pot duce la aplicarea unor amenzi în temeiul articolului 14 din capitolul IV din Protocolul 4 la Acordul privind Autoritatea de Supraveghere și Curtea de Justiție și a cărui consultare a fost refuzată Autorității, să facă obiectul protecției confidențialității în temeiul privilegiului juridic profesional, în sensul jurisprudenței Curții de Justiție și a Curții de Justiție a AELS. Consilierul-auditor nu poate analiza chestiunea decât dacă întreprinderea sau asociația de întreprinderi care a depus cererea respectivă este de acord ca acesta să vadă informațiile care, conform afirmațiilor sale, fac obiectul protecției în temeiul privilegiului juridic profesional, precum și documentele conexe pe care consilierul-auditor le consideră necesare pentru evaluarea sa. Fără să dezvăluie conținutul potențial confidențial al informațiilor, consilierul-auditor comunică directorului Direcției Concurență și Ajutoare de Stat și întreprinderii sau asociației de întreprinderi în cauză punctul său de vedere preliminar și poate lua măsurile adecvate pentru a promova o soluționare reciproc acceptabilă. În cazul în care nu se ajunge la o soluționare, consilierul-auditor poate adresa o recomandare motivată membrului competent al Colegiului, fără să dezvăluie conținutul potențial confidențial al documentului. Partea care a depus cererea respectivă primește o copie a recomandării în cauză;

               (b)

               atunci când destinatarul unei solicitări de informații în temeiul articolului 18 alineatul (2) din capitolul II din Protocolul 4 la Acordul privind Autoritatea de Supraveghere și Curtea de Justiție refuză să răspundă la o întrebare care îi este adresată în solicitarea respectivă invocând dreptul său de a nu contribui la propria incriminare, astfel cum este definit de jurisprudența Curții de Justiție și a Curții de Justiție a AELS, destinatarul în cauză poate sesiza consilierul-auditor în acest sens, în timp util de la primirea solicitării. În anumite cazuri și ținând cont de necesitatea de a evita întârzieri inutile în derularea procedurilor, consilierul-auditor poate formula o recomandare motivată privind aplicarea sau nu a dreptului de a nu contribui la propria incriminare și poate informa directorul Direcției Concurență și Ajutoare de Stat cu privire la concluziile la care a ajuns, de care trebuie să se țină seama în orice decizie ulterioară adoptată în temeiul articolului 18 alineatul (3) din capitolul II din Protocolul 4 la Acordul privind Autoritatea de Supraveghere și Curtea de Justiție. Destinatarul solicitării primește o copie a recomandării motivate;

               (c)

               atunci când destinatarul unei decizii de solicitare de informații în temeiul articolului 18 alineatul (3) din capitolul II din Protocolul 4 la Acordul privind Autoritatea de Supraveghere și Curtea de Justiție consideră că termenul în care trebuie să comunice un răspuns este prea scurt, poate sesiza consilierul-auditor în acest sens, în timp util înainte de expirarea termenului inițial. Consilierul-auditor decide dacă să acorde sau nu o prelungire a termenului, ținând seama de dimensiunea și de complexitatea solicitării de informații și de cerințele investigației;

               (d)

               întreprinderile sau asociațiile de întreprinderi care fac obiectul unei măsuri de investigare de către Autoritate conform secțiunii V din capitolul II din Protocolul 4 la Acordul privind Autoritatea de Supraveghere și Curtea de Justiție au dreptul să fie informate cu privire la statutul lor în cadrul procedurii, mai exact să știe dacă fac obiectul unei investigații și, în acest caz, care este obiectul și scopul acesteia. În cazul în care consideră că nu a fost informată în mod corespunzător de către Direcția Concurență și Ajutoare de Stat cu privire la statutul său în cadrul procedurii, întreprinderea sau asociația de întreprinderi în cauză poate sesiza în acest sens consilierul-auditor. Consilierul-auditor ia o decizie prin care impune Direcției Concurență și Ajutoare de Stat obligația de a informa întreprinderea sau asociația de întreprinderi care a formulat cererea cu privire la statutul său în cadrul procedurii. Această decizie este comunicată întreprinderii sau asociației de întreprinderi care a formulat cererea.

         CAPITOLUL 3

      CERERI DE AUDIERE

   Articolul 5
   Persoane terțe interesate
   1.   Cererile de audiere provenite din partea altor persoane decât cele menționate în articolele 5 și 11 din capitolul III din Protocolul 4 la Acordul privind Autoritatea de Supraveghere și Curtea de Justiție și din partea unor persoane terțe în sensul articolului 11 din capitolul V din Protocolul 4 la Acordul privind Autoritatea de Supraveghere și Curtea de Justiție sunt formulate în conformitate cu articolul 13 alineatul (1) din capitolul III din Protocolul 4 la Acordul privind Autoritatea de Supraveghere și Curtea de Justiție și cu articolul 16 din capitolul V din Protocolul 4 la Acordul privind Autoritatea de Supraveghere și Curtea de Justiție. Cererile se depun în scris și trebuie să justifice interesul solicitantului în rezultatul procedurii.
   2.   Consilierul-auditor decide dacă să audieze sau nu persoanele terțe, în urma consultării cu directorul Direcției Concurență și Ajutoare de Stat. Atunci când evaluează dacă o persoană terță demonstrează un interes suficient, consilierul-auditor analizează dacă și în ce măsură solicitantul este suficient de afectat de comportamentul care face obiectul procedurilor în domeniul concurenței sau dacă acesta îndeplinește cerințele din articolul 18 alineatul (4) din capitolul IV din Protocolul 4 la Acordul privind Autoritatea de Supraveghere și Curtea de Justiție.
   3.   Atunci când consideră că un solicitant nu a demonstrat un interes suficient pentru a fi audiat, consilierul-auditor îl informează în scris cu privire la motivele care au stat la baza deciziei sale. Se stabilește un termen până la care solicitantul își poate face cunoscut punctul de vedere în scris. În cazul în care solicitantul își face cunoscut punctul de vedere în scris în termenul stabilit de consilierul-auditor, iar observațiile scrise nu justifică o evaluare diferită, constatarea respectivă este formulată într-o decizie motivată care este notificată solicitantului.
   4.   Consilierul-auditor informează părțile la procedurile în domeniul concurenței din momentul inițierii procedurilor în temeiul articolului 11 alineatul (6) din capitolul II din Protocolul 4 la Acordul privind Autoritatea de Supraveghere și Curtea de Justiție sau în temeiul articolului 6 alineatul (1) litera (c) din capitolul IV din Protocolul 4 la Acordul privind Autoritatea de Supraveghere și Curtea de Justiție cu privire la identitatea persoanelor terțe care urmează să fie audiate, cu excepția cazului în care divulgarea acestei informații ar aduce prejudicii semnificative unei persoane sau întreprinderi.
   Articolul 6
   Dreptul la audiere; participarea reclamanților și a persoanelor terțe la audiere
   1.   La cererea părților cărora Autoritatea le-a adresat o comunicare privind obiecțiunile sau la cererea altor părți implicate, consilierul-auditor organizează o audiere, dând astfel părților respective posibilitatea să dezvolte cele indicate în declarațiile scrise.
   2.   Consilierul-auditor poate decide, după caz și după consultarea directorului Direcției Concurență și Ajutoare de Stat, să ofere reclamanților și persoanelor terțe interesate în sensul articolului 5 posibilitatea de a-și exprima punctul de vedere în cadrul audierii părților cărora le-a fost adresată o comunicare privind obiecțiunile, cu condiția ca aceștia să ceară acest lucru în observațiile lor scrise. Consilierul-auditor poate, de asemenea, să invite reprezentanți ai autorităților în domeniul concurenței din țările terțe să participe la audiere în calitate de observatori.
   CAPITOLUL 4

      ACCESUL LA DOSAR, CONFIDENȚIALITATE ȘI SECRETE DE AFACERI

   Articolul 7
   Accesul la dosar și accesul la documente și informații
   1.   Atunci când o parte care și-a exercitat dreptul de acces la dosar are motive să creadă că în posesia Autorității se află documente care nu i-au fost dezvăluite și că aceste documente sunt necesare pentru exercitarea corespunzătoare a dreptului de a fi audiat, partea respectivă adresează consilierului-auditor o cerere motivată de autorizare a accesului la documentele în cauză, cu respectarea dispozițiilor articolului 3 alineatul (7).
   2.   Sub rezerva respectării dispozițiilor articolului 3 alineatul (7), alte părți implicate, reclamanții și persoanele terțe interesate în sensul articolului 5 pot adresa consilierului-auditor o cerere motivată în situațiile enumerate în continuare:

               (a)

               alte părți implicate care au motive să creadă că nu au fost informate cu privire la obiecțiunile formulate împotriva părților care au făcut notificarea în conformitate cu articolul 13 alineatul (2) din capitolul V din Protocolul 4 la Acordul privind Autoritatea de Supraveghere și Curtea de Justiție;

               (b)

               un reclamant pe care Autoritatea l-a informat în legătură cu intenția sa de a respinge o plângere depusă în temeiul articolului 7 alineatul (1) din capitolul III din Protocolul 4 la Acordul privind Autoritatea de Supraveghere și Curtea de Justiție și care are motive să creadă că în posesia Autorității se află documente care nu i-au fost dezvăluite și că documentele respective sunt necesare pentru exercitarea corespunzătoare a drepturilor sale în conformitate cu articolul 8 alineatul (1) din capitolul III din Protocolul 4 la Acordul privind Autoritatea de Supraveghere și Curtea de Justiție;

               (c)

               un reclamant care consideră că nu a primit o copie a versiunii neconfidențiale a comunicării privind obiecțiunile în conformitate cu articolul 6 alineatul (1) din capitolul III din Protocolul 4 la Acordul privind Autoritatea de Supraveghere și Curtea de Justiție sau că versiunea neconfidențială a comunicării privind obiecțiunile nu a fost întocmită într-un mod care să îi permită să își exercite în mod efectiv drepturile, cu excepția cazurilor în care se aplică procedura de tranzacție;

               (d)

               o persoană terță interesată în sensul articolului 5 din prezenta decizie, care are motive să creadă că nu a fost informată cu privire la natura și obiectul unei proceduri în conformitate cu articolul 13 alineatul (1) din capitolul III din Protocolul 4 la Acordul privind Autoritatea de Supraveghere și Curtea de Justiție și cu articolul 16 alineatul (1) din capitolul V din Protocolul 4 din Acordul privind Autoritatea de Supraveghere și Curtea de Justiție. Același lucru este valabil pentru un reclamant într-un caz în care se aplică procedura de tranzacție, care are motive să creadă că nu a fost informat cu privire la natura și obiectul procedurii în conformitate cu articolul 6 alineatul (1) din capitolul III din Protocolul 4 la Acordul privind Autoritatea de Supraveghere și Curtea de Justiție.

         3.   Consilierul-auditor adoptă o decizie motivată cu privire la o cerere care îi este adresată în conformitate cu alineatele (1) sau (2) și comunică decizia respectivă persoanei care a depus cererea și oricărei persoane vizate de procedură.
   Articolul 8
   Secrete de afaceri și alte informații confidențiale
   1.   Atunci când Autoritatea intenționează să divulge informații care pot constitui un secret de afaceri sau alte informații confidențiale ale unei întreprinderi sau persoane, întreprinderea sau persoana respectivă este informată în scris de Direcția Concurență și Ajutoare de Stat cu privire la intenția Autorității și la motivele pe care se bazează aceasta. Se stabilește un termen în care întreprinderea sau persoana în cauză poate prezenta observații scrise.
   2.   Atunci când se opune divulgării informațiilor respective, întreprinderea sau persoana în cauză poate sesiza în acest sens consilierul-auditor. În cazul în care consilierul-auditor constată că informațiile pot fi divulgate pentru că nu reprezintă un secret de afaceri sau alte informații confidențiale sau pentru că există un interes superior în divulgarea lor, constatarea respectivă este formulată într-o decizie motivată care este notificată întreprinderii sau persoanei în cauză. Decizia precizează data după expirarea căreia informațiile vor fi divulgate. Această dată nu poate fi fixată la mai puțin de o săptămână de la data notificării.
   3.   Alineatele (1) și (2) se aplică mutatis mutandis divulgării informațiilor prin publicarea lor în Jurnalul Oficial al Uniunii Europene și în suplimentul SEE.
   4.   Atunci când acest lucru este oportun atât pentru a asigura exercitarea efectivă a dreptului la apărare al unei părți, cât și pentru a răspunde intereselor legitime privind confidențialitatea, consilierul-auditor poate hotărî ca părți ale dosarului care sunt indispensabile pentru exercitarea dreptului la apărare ale părții respective să fie puse la dispoziția părții care solicită accesul restricționat, modalitățile exacte de punere la dispoziție fiind stabilite de consilierul-auditor.
   CAPITOLUL 5

      PROROGAREA TERMENELOR

   Articolul 9
   Cererile de prorogare a termenelor
   1.   În cazul în care destinatarul unei comunicări privind obiecțiunile consideră că termenul în care trebuie să răspundă la comunicarea privind obiecțiunile este prea scurt, acesta poate solicita o prorogare a termenului respectiv prin intermediul unei cereri motivate adresate directorului Direcției Concurență și Ajutoare de Stat. O astfel de cerere trebuie formulată în timp util, înainte de expirarea termenului inițial în cazul procedurilor în temeiul articolelor 53 și 54 din Acordul privind SEE și cu cel puțin cinci zile lucrătoare înainte de expirarea termenului inițial în cazul procedurilor inițiate în temeiul articolului 57 din Acordul privind SEE. În cazul în care o astfel de cerere este respinsă sau dacă destinatarul comunicării privind obiecțiunile nu este de acord cu durata prorogării acordate, acesta poate sesiza chestiunea consilierului-auditor în vederea reexaminării cererii, înainte de expirarea termenului inițial. După ce s-a consultat cu directorul Direcției Concurență și Ajutoare de Stat, consilierul-auditor decide dacă este necesară prorogarea termenului pentru a permite destinatarului comunicării privind obiecțiunile să își exercite în mod efectiv dreptul de a fi audiat, ținând cont, de asemenea, de necesitatea de a evita întârzieri nejustificate în derularea procedurilor. În cazul procedurilor inițiate în temeiul articolelor 53 și 54 din Acordul privind SEE, consilierul-auditor ține seama, între altele, de următoarele elemente:

               (a)

               dimensiunea și complexitatea dosarului;

               (b)

               accesul prealabil la informații al destinatarului comunicării privind obiecțiunile care este autorul cererii;

               (c)

               orice alt obstacol obiectiv cu care se poate confrunta destinatarul comunicării privind obiecțiunile care este autorul cererii atunci când își prezintă observațiile.

         În vederea evaluării elementelor prevăzute la primul paragraf litera (a), pot fi luate în considerare următoarele: numărul de încălcări; durata presupusă a încălcării (încălcărilor); dimensiunea și numărul de documente; dimensiunea și complexitatea expertizelor.
   2.   În cazul în care alte părți implicate, un reclamant sau o persoană terță interesată în sensul articolului 5 consideră că termenul în care își poate face cunoscut punctul de vedere este prea scurt, aceștia pot solicita o prorogare a termenului respectiv printr-o cerere motivată adresată directorului Direcției Concurență și Ajutoare de Stat în timp util, înainte de expirarea termenului inițial. În cazul în care o astfel de cerere este respinsă sau cealaltă parte implicată, reclamantul sau persoana terță interesată nu este de acord cu această decizie, acesta din urmă poate sesiza în acest sens consilierul-auditor în vederea reexaminării cererii. După audierea directorului Direcției Concurență și Ajutoare de Stat, consilierul-auditor decide dacă să acorde sau nu o prorogare a termenului.
   CAPITOLUL 6

      AUDIEREA

   Articolul 10
   Organizare și funcționare
   1.   Consilierul-auditor organizează și conduce audierile prevăzute de dispozițiile de punere în aplicare a articolelor 53, 54 și 57 din Acordul privind SEE.
   2.   Audierile sunt conduse de consilierul-auditor, care acționează în deplină independență.
   3.   Consilierul-auditor asigură desfășurarea corespunzătoare a audierii și contribuie la obiectivitatea acesteia și a oricărei decizii adoptate în urma acesteia.
   4.   Consilierul-auditor se asigură că audierea oferă, într-o măsură suficientă, destinatarilor comunicării privind obiecțiunile, altor părți implicate, precum și reclamanților și persoanelor terțe interesate în sensul articolului 5 care au fost admise la audiere posibilitatea de a-și expune punctele de vedere privind concluziile preliminare ale Autorității.
   Articolul 11
   Pregătirea audierii
   1.   Consilierul-auditor este responsabil de pregătirea audierii și ia toate măsurile corespunzătoare în acest sens. Pentru a asigura pregătirea adecvată a audierii, consilierul-auditor poate, în urma consultării directorului Direcției Concurență și Ajutoare de Stat, să pună, în prealabil, la dispoziția persoanelor invitate la audiere, o listă cu întrebările cu privire la care sunt invitați să își facă cunoscut punctul de vedere. Consilierul-auditor poate, de asemenea, să indice persoanelor invitate la audiere subiectele centrale care vor fi dezbătute, având în vedere în special faptele și aspectele pe care vor să le discute destinatarii unei comunicări privind obiecțiunile care au solicitat o audiere.
   2.   În acest scop, după consultarea directorului Direcției Concurență și Ajutoare de Stat, consilierul-auditor poate organiza o reuniune cu părțile invitate la audiere și, dacă este cazul, cu direcțiile relevante ale Autorității, pentru a pregăti audierea propriu-zisă.
   3.   Consilierul-auditor poate, de asemenea, să ceară să i se comunice în prealabil, în scris, conținutul esențial al declarațiilor pe care intenționează să le facă persoanele invitate la audiere.
   4.   Consilierul-auditor poate fixa un termen în care toate persoanele invitate la audiere trebuie să furnizeze o listă cu participanții care vor fi prezenți la audiere din partea lor. Consilierul-auditor permite consultarea acestei liste de către toate persoanele invitate la audiere în timp util înainte de data audierii.
   Articolul 12
   Calendar și desfășurare
   1.   După consultarea directorului Direcției Concurență și Ajutoare de Stat, consilierul-auditor stabilește data, durata și locul de desfășurare a audierii. În cazul în care se solicită o amânare, consilierul-auditor decide dacă să permită sau nu o astfel de amânare.
   2.   Consilierul-auditor decide dacă trebuie admise în timpul audierii documente noi și ce persoane trebuie audiate în numele fiecărei părți.
   3.   Consilierul-auditor poate permite părților cărora le-a fost adresată o comunicare privind obiecțiunile, altor părți implicate, reclamanților, altor persoane invitate la audiere, direcțiilor Autorității și autorităților statelor SEE să pună întrebări în timpul audierii. În măsura în care, în mod excepțional, în cursul audierii nu se poate da un răspuns integral sau parțial la o întrebare, consilierul-auditor poate permite comunicarea răspunsului în scris, într-un termen stabilit. Un astfel de răspuns scris se distribuie tuturor participanților la audiere, cu excepția cazului în care consilierul-auditor hotărăște altfel pentru a proteja dreptul la apărare al unui destinatar al comunicării privind obiecțiunile sau secretele de afaceri sau alte informații confidențiale ale oricărei persoane.
   4.   Atunci când acest lucru este justificat de necesitatea garantării dreptului de a fi audiat, consilierul-auditor poate, după consultarea directorului Direcției Concurență și Ajutoare de Stat, să dea părților în cauză, altor părți implicate, reclamanților sau persoanelor terțe interesate în sensul articolului 5 posibilitatea de a prezenta observații suplimentare scrise după încheierea audierii. Consilierul-auditor stabilește un termen până la care pot fi prezentate observațiile. Autoritatea nu este obligată să țină cont de observațiile scrise primite după acea dată.
   Articolul 13
   Protecția secretelor de afaceri și confidențialitatea în cadrul audierii
   Fiecare persoană este audiată, în principiu, în prezența tuturor celorlalte persoane invitate să participe la audiere. Consilierul-auditor poate, de asemenea, decide să audieze unele persoane separat, în cadrul unei sesiuni închise, ținând cont de interesul lor legitim de a-și proteja secretele de afaceri și alte informații confidențiale.
   CAPITOLUL 7

      RAPORTUL INTERMEDIAR ȘI DREPTUL DE A FORMULA OBSERVAȚII

   Articolul 14
   Raport intermediar și observații
   1.   Consilierul-auditor prezintă membrului competent al Colegiului un raport intermediar privind audierea și concluziile sale cu privire la respectarea exercitării efective a drepturilor procedurale. Observațiile incluse în acest raport vizează aspectele procedurale, inclusiv următoarele:

               (a)

               divulgarea documentelor și accesul la dosar;

               (b)

               termenele de răspuns la comunicarea privind obiecțiunile;

               (c)

               respectarea dreptului de a fi audiat;

               (d)

               desfășurarea corespunzătoare a audierii.

         O copie a raportului se transmite directorului Direcției Concurență și Ajutoare de Stat și Direcției pentru Afaceri Juridice și Administrative.
   2.   Pe lângă raportul menționat la alineatul (1) și separat de acesta, consilierul-auditor poate formula observații privind evoluția și imparțialitatea procedurilor. Când face acest lucru, consilierul-auditor se străduiește să garanteze în special faptul că, la elaborarea proiectelor de decizie ale Autorității, se ține seama în mod corespunzător de toate elementele factuale relevante, favorabile sau defavorabile părților în cauză, inclusiv de elementele factuale relevante pentru gravitatea și durata încălcării. Astfel de observații pot să se refere, printre altele, la necesitatea de a obține informații suplimentare, la retragerea anumitor obiecțiuni, la formularea de noi obiecțiuni sau de sugestii de adoptare a unor măsuri de investigare suplimentare, în temeiul secțiunii V din capitolul II din Protocolul 4 la Acordul privind Autoritatea de Supraveghere și Curtea de Justiție.
   Se informează cu privire la observațiile respective directorul Direcției Concurență și Ajutoare de Stat și Direcția pentru Afaceri Juridice și Administrative.
   CAPITOLUL 8

      ANGAJAMENTE ȘI TRANZACȚII

   Articolul 15
   Angajamente și tranzacții
   1.   Părțile la procedură care propun angajamente pentru a răspunde preocupărilor exprimate de Autoritate în evaluarea sa preliminară formulată în temeiul articolului 9 din capitolul II din Protocolul 4 la Acordul privind Autoritatea de Supraveghere și Curtea de Justiție pot sesiza consilierul-auditor în orice etapă a procedurii prevăzută la articolul 9 pentru a garanta exercitarea efectivă a drepturilor lor procedurale.
   2.   Părțile la procedurile în cazurile de cartel care se angajează în discuții despre tranzacție în temeiul articolului 10a din capitolul III din Protocolul 4 la Acordul privind Autoritatea de Supraveghere și Curtea de Justiție pot sesiza consilierul-auditor în orice etapă a procedurii de tranzacție pentru a asigura exercitarea efectivă a drepturilor lor procedurale.
   CAPITOLUL 9

      RAPORTUL FINAL

   Articolul 16
   Conținut și transmitere înainte de adoptarea unei decizii
   1.   Pe baza proiectului de decizie care urmează să fie înaintat Comitetului consultativ în cazul care face obiectul investigării, consilierul-auditor elaborează un raport final scris privind respectarea exercitării efective a drepturilor procedurale în orice etapă a procedurii, astfel cum se prevede la articolul 14 alineatul (1). Raportul va analiza și dacă proiectul de decizie abordează numai obiecțiunile cu privire la care li s-a dat părților posibilitatea să își facă cunoscute punctele de vedere.
   2.   Raportul final se înaintează membrului competent al Colegiului, directorului Direcției Concurență și Ajutoare de Stat și Direcției pentru Afaceri Juridice și Administrative. Raportul este comunicat autorităților competente ale statelor AELS din SEE și, în conformitate cu dispozițiile privind cooperarea prevăzute în Protocolul 23 la Acordul privind SEE, Comisiei Europene.
   Articolul 17
   Transmitere către Comisie și publicare
   1.   Raportul final al consilierului-auditor este prezentat Autorității împreună cu proiectul de decizie, pentru a garanta că, atunci când ia o decizie într-un anumit caz, Autoritatea este pe deplin informată asupra tuturor informațiilor relevante legate de desfășurarea procedurii și asupra respectării pe tot parcursul procedurii a exercitării efective a drepturilor procedurale.
   2.   Raportul final poate fi modificat de consilierul-auditor în funcție de orice modificare adusă proiectului de decizie înainte de adoptarea acesteia de către Autoritate.
   3.   Autoritatea comunică destinatarilor deciziei raportul final al consilierului-auditor, împreună cu decizia sa. Autoritatea publică raportul final al consilierului-auditor în Jurnalul Oficial al Uniunii Europene și în suplimentul SEE, împreună cu decizia, ținând cont de interesul legitim al întreprinderilor de a-și proteja secretele de afaceri.
   CAPITOLUL 10

      DISPOZIȚII FINALE

   Articolul 18
   Abrogare și dispoziții tranzitorii
   1.   Decizia nr. 177/02/COL din 30 octombrie 2002 și Decizia nr. 792/08/COL din 17 decembrie 2008 se abrogă.
   2.   Măsurile procedurale întreprinse deja în temeiul Deciziei nr. 177/02/COL și/sau al Deciziei nr. 792/08/COL din 17 decembrie 2008 continuă să fie valabile. În ceea ce privește măsurile de investigare întreprinse înainte de intrarea în vigoare a prezentei decizii, consilierul-auditor poate să refuze să își exercite atribuțiile, în temeiul articolului 4.
   În cazul în care inițierea procedurilor în temeiul articolului 11 alineatul (6) din capitolul II din Protocolul 4 la Acordul privind Autoritatea de Supraveghere și Curtea de Justiție sau inițierea procedurilor în temeiul articolului 6 alineatul (1) litera (c) din capitolul IV din Protocolul 4 la Acordul privind Autoritatea de Supraveghere și Curtea de Justiție au avut loc înainte de intrarea în vigoare a prezentei decizii, raportul intermediar elaborat în temeiul articolului 14 din prezenta decizie și raportul final întocmit în temeiul articolului 16 nu includ și etapa de investigare, cu excepția cazului în care consilierul-auditor decide altfel.
   Articolul 19
   Intrarea în vigoare
   Prezenta decizie este autentică în limba engleză și intră în vigoare de la data adoptării sale. Aceasta se publică în Jurnalul Oficial al Uniunii Europene și în suplimentul SEE.
   Articolul 20
   Statele AELS sunt informate prin intermediul unei copii a prezentei decizii.
   Articolul 21
   Comisia Europeană este informată prin intermediul unei copii a prezentei decizii.

      Adoptată la Bruxelles, 29 noiembrie 2012.

            Pentru Autoritatea AELS de Supraveghere

         Oda Helen SLETNES

            Președinte

         Sverrir Haukur GUNNLAUGSSON

            Membru al Colegiului

      (1)  A se vedea, de exemplu, cauza E-15/10 — Posten Norge AS/Autoritatea AELS de Supraveghere, hotărârea din 18 aprilie 2012, încă nepublicată, punctele 85-92.

      (2)  Articolul 6 din Acordul privind SEE prevede că, „fără a aduce atingere evoluțiilor viitoare ale jurisprudenței, dispozițiile prezentului acord, în măsura în care sunt identice din punctul de vedere al conținutului cu normele corespondente din Tratatul de instituire a Comunității Economice Europene și cu Tratatul de instituire a Comunității Europene a Cărbunelui și Oțelului, precum și cu actele adoptate în aplicarea acestor două tratate, se interpretează, în cadrul punerii lor în aplicare, în conformitate cu hotărârile pertinente ale Curții de Justiție a Comunităților Europene emise înainte de data semnării prezentului acord”. În ceea ce privește hotărârile pertinente pronunțate după data semnării Acordului privind SEE, din articolul 3 alineatul (2) din Acordul privind Autoritatea de Supraveghere și Curtea de Justiție rezultă că Autoritatea AELS de Supraveghere și Curtea de Justiție a AELS țin cont în mod corespunzător de principiile stabilite prin aceste hotărâri.


title: Decizia Consiliului din 11 octombrie 2004 referitoare la încheierea de către Comunitatea Europeană a Acordului interimar privind comerțul și aspecte legate de comerț dintre Comunitatea Europeană și Comunitatea Europeană a Energiei Atomice, pe de o parte, și Republica Tadjikistan, pe de altă parte

text:
Anunţ juridic important

|

32004D0754

Jurnalul Oficial L 340 , 16/11/2004 p. 0001 - 0001

		20041011Decizia Consiliuluidin 11 octombrie 2004referitoare la încheierea de către Comunitatea Europeană a Acordului interimar privind comerțul și aspecte legate de comerț dintre Comunitatea Europeană și Comunitatea Europeană a Energiei Atomice, pe de o parte, și Republica Tadjikistan, pe de altă parte(2004/754/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 133 coroborat cu articolul 300 alineatul (3),având în vedere propunerea Comisiei,întrucât:până la intrarea în vigoare a Acordului de parteneriat și de cooperare de stabilire a unui parteneriat între Comunitatea Europeană și statele membre ale acesteia, pe de o parte, și Republica Tadjikistan, pe de altă parte, semnat la Luxemburg la 11 octombrie 2004, este necesar să se aprobe, în numele Comunității Europene, Acordul interimar privind comerțul și aspecte legate de comerț dintre Comunitatea Europeană și Comunitatea Europeană a Energiei Atomice, de o parte, și Republica Tadjikistan, pe de altă parte,DECIDE:Articolul 1(1) Acordul interimar privind comerțul și aspecte legate de comerț dintre Comunitatea Europeană și Comunitatea Europeană a Energiei Atomice, pe de o parte, și Republica Tadjikistan, pe de altă parte, precum și anexele și protocolul care sunt anexate și declarațiile făcute unilateral de Comunitate sau în comun cu cealaltă parte se aprobă în numele Comunității Europene.(2) Textele acordului, anexelor, protocolului și Actului final se atașează la prezenta decizie.Articolul 2Președintele Consiliului este autorizat să numească persoana împuternicită (persoanele împuternicite) să semneze Acordul interimar în numele Comunității Europene.Articolul 3Președintele Consiliului procedează, în numele Comunității, la notificarea prevăzută la articolul 37 din acord.Adoptată la Luxemburg, 11 octombrie 2004.Pentru ConsiliuPreședinteleB. R. Bot--------------------------------------------------


title: 2012/670/UE: Decizia Consiliului din 9 octombrie 2012 privind semnarea, în numele Uniunii Europene, a Acordului de parteneriat în domeniul pescuitului dintre Uniunea Europeană și Republica Mauritius

text:
               30.10.2012

               RO

               Jurnalul Oficial al Uniunii Europene

               L 300/34

         DECIZIA CONSILIULUI
   din 9 octombrie 2012
   privind semnarea, în numele Uniunii Europene, a Acordului de parteneriat în domeniul pescuitului dintre Uniunea Europeană și Republica Mauritius
   (2012/670/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 43 alineatul (2) coroborat cu articolul 218 alineatul (5),
   având în vedere propunerea Comisiei Europene,
   întrucât:

               (1)

               Uniunea a negociat cu Republica Mauritius un acord de parteneriat în domeniul pescuitului, care prevede posibilități de pescuit pentru navele UE în apele aflate sub suveranitatea sau jurisdicția Republicii Mauritius.

               (2)

               În urma acestor negocieri, la 23 februarie 2012 a fost parafat Acordul de parteneriat în domeniul pescuitului între Uniunea Europeană și Republica Mauritius (denumit în continuare „acordul de parteneriat în domeniul pescuitului”).

               (3)

               Acordul dintre Comunitatea Economică Europeană și Guvernul Republicii Mauritius privind pescuitul în apele mauritiene (1) urmează să fie înlocuit de acordul de parteneriat în domeniul pescuitului.

               (4)

               Acordul de parteneriat în domeniul pescuitului ar trebui semnat,

         ADOPTĂ PREZENTA DECIZIE:
   Articolul 1
   Se autorizează în numele Uniunii semnarea Acordului de parteneriat în domeniul pescuitului dintre Uniunea Europeană și Republica Mauritius, sub rezerva încheierii acestuia (2).
   Articolul 2
   Președintele Consiliului este autorizat să desemneze persoana (persoanele) împuternicită (împuternicite) să semneze acordul de parteneriat în domeniul pescuitului în numele Uniunii.
   Articolul 3
   Prezenta decizie intră în vigoare la data adoptării.

      Adoptată la Luxemburg, 9 octombrie 2012.

            Pentru Consiliu

            Președintele

         V. SHIARLY

      (1)  JO L 159, 10.6.1989, p. 2.

      (2)  Textul acordului va fi publicat împreună cu decizia privind încheierea acestuia.


title: 2013/202/UE: Decizia Consiliului din 23 iulie 2012 privind semnarea, în numele Uniunii, și aplicarea cu titlu provizoriu a unui protocol la Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte, referitor la un acord-cadru între Uniunea Europeană și Regatul Hașemit al Iordaniei privind principiile generale de participare a Regatului Hașemit al Iordaniei la programele Uniunii

text:
               27.4.2013

               RO

               Jurnalul Oficial al Uniunii Europene

               L 117/1

      DECIZIA CONSILIULUI

   din 23 iulie 2012
   privind semnarea, în numele Uniunii, și aplicarea cu titlu provizoriu a unui protocol la Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte, referitor la un acord-cadru între Uniunea Europeană și Regatul Hașemit al Iordaniei privind principiile generale de participare a Regatului Hașemit al Iordaniei la programele Uniunii
   (2013/202/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 217, coroborat cu articolul 218 alineatul (5) și cu articolul 218 alineatul (8) primul paragraf,
   având în vedere propunerea Comisiei Europene,
   întrucât:

               (1)

               La 18 iunie 2007, Consiliul a autorizat Comisia să negocieze un protocol la Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte (1), referitor la un acord-cadru între Uniunea Europeană și Regatul Hașemit al Iordaniei privind principiile generale de participare a Regatului Hașemit al Iordaniei la programele Uniunii (denumit în continuare „protocolul”).

               (2)

               Negocierile au fost încheiate.

               (3)

               Protocolul ar trebui semnat în numele Uniunii, sub rezerva încheierii sale.

               (4)

               În conformitate cu articolul 10 din acesta, protocolul ar trebui aplicat cu titlu provizoriu, până la finalizarea procedurilor necesare pentru încheierea sa,

         ADOPTĂ PREZENTA DECIZIE:
   Articolul 1
   Prin prezenta decizie, se autorizează, în numele Uniunii, semnarea Protocolului la Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte, referitor la un acord-cadru între Uniunea Europeană și Regatul Hașemit al Iordaniei privind principiile generale de participare a Regatului Hașemit al Iordaniei la programele Uniunii (denumit în continuare „protocolul”), sub rezerva încheierii sale.
   Textul protocolului este atașat la prezenta decizie.
   Articolul 2
   Prin prezenta decizie, președintele Consiliului este autorizat să desemneze persoana (persoanele) împuternicită (împuternicite) să semneze protocolul în numele Uniunii.
   Articolul 3
   Protocolul se aplică, cu titlu provizoriu, de la data semnării acestuia (2), până la finalizarea procedurilor necesare pentru încheierea sa.
   Articolul 4
   Prezenta decizie intră în vigoare la data adoptării.

      Adoptată la Bruxelles, 23 iulie 2012.

            Pentru Consiliu

            Președintele

         C. ASHTON

      (1)  JO L 129, 15.5.2002, p. 3.

      (2)  Data de la care protocolul se va aplica cu titlu provizoriu va fi publicată în Jurnalul Oficial al Uniunii Europene de către Secretariatul General al Consiliului.

         PROTOCOL

      la Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte, referitor la un acord-cadru între Uniunea Europeană și Regatul Hașemit al Iordaniei privind principiile generale de participare a Regatului Hașemit al Iordaniei la programele Uniunii
      UNIUNEA EUROPEANĂ, denumită în continuare „Uniunea”,
      pe de o parte, și
      REGATUL HAȘEMIT AL IORDANIEI, denumit în continuare „Iordania”,
      pe de altă parte,
      denumite în continuare „părțile”,
      ÎNTRUCÂT:

                  (1)

                  Regatul Hașemit al Iordaniei a încheiat un acord euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte (1) (denumit în continuare „acordul”), care a intrat în vigoare la 1 mai 2002.

                  (2)

                  Consiliul European de la Bruxelles din 17 și 18 iunie 2004 a salutat propunerile Comisiei referitoare la o politică europeană de vecinătate (PEV) și a aprobat concluziile Consiliului din 14 iunie 2004.

                  (3)

                  În numeroase alte ocazii, Consiliul a adoptat în mod repetat concluzii în favoarea acestei politici.

                  (4)

                  La 5 martie 2007, Consiliul și-a exprimat sprijinul în privința abordării generale și globale definite în comunicarea Comisiei din 4 decembrie 2006 pentru a permite partenerilor la politica europeană de vecinătate să participe la activitățile agențiilor comunitare și la programele comunitare în funcție de meritul lor și atunci când temeiurile juridice permit acest lucru.

                  (5)

                  Iordania și-a exprimat dorința de a participa la mai multe programe ale Uniunii.

                  (6)

                  Termenii și condițiile specifice, în special contribuția financiară și procedurile de raportare și de evaluare, privind participarea Iordaniei la fiecare program în parte ar trebui stabilite printr-un memorandum de înțelegere între Comisia Europeană și autoritățile competente din Iordania,

            CONVIN DUPĂ CUM URMEAZĂ:
      Articolul 1
      Se permite participarea Iordaniei la toate programele actuale și viitoare ale Uniunii deschise participării Regatului Hașemit al Iordaniei în conformitate cu dispozițiile relevante de adoptare a acestor programe.
      Articolul 2
      Iordania contribuie financiar la bugetul general al Uniunii Europene corespunzător programelor specifice la care participă.
      Articolul 3
      Reprezentanții Iordaniei pot face parte, ca observatori și în ceea ce privește aspectele de interes pentru aceasta, din comitetele de gestionare responsabile de monitorizarea programelor la care Iordania contribuie financiar.
      Articolul 4
      Pe cât posibil, proiectele și inițiativele prezentate de participanții din Iordania respectă aceleași condiții, norme și proceduri cu privire la programele în cauză ca cele aplicate statelor membre.
      Articolul 5
      Termenii și condițiile specifice privind participarea Iordaniei la fiecare program în parte, în special contribuția financiară datorată și procedurile de raportare și de evaluare, sunt stabilite printr-un memorandum de înțelegere între Comisie și autoritățile competente ale Iordaniei, pe baza criteriilor prevăzute de programele respective.
      În cazul în care Iordania solicită asistența externă a Uniunii în vederea participării la un anumit program al Uniunii în baza dispozițiilor articolului 3 din Regulamentul (CE) nr. 1638/2006 al Parlamentului European și al Consiliului din 24 octombrie 2006 de stabilire a dispozițiilor generale privind instituirea unui instrument european de vecinătate și de parteneriat (2) sau în temeiul oricărui regulament similar, care prevede o asistență externă a Uniunii în favoarea Iordaniei și care poate fi adoptat ulterior, condițiile care reglementează utilizarea de către Iordania a asistenței externe a Uniunii se stabilesc într-un acord de finanțare, cu respectarea, în special, a dispozițiilor articolului 20 din Regulamentul (CE) nr. 1638/2006.
      Articolul 6
      În conformitate cu Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (3), fiecare memorandum de înțelegere încheiat în temeiul articolului 5 prevede că auditurile sau controlul financiar sau alte verificări, inclusiv investigații administrative, vor fi efectuate de către Comisia Europeană, Oficiul European de Luptă Antifraudă și Curtea de Conturi sau sub autoritatea acestora.
      Se prevăd dispoziții detaliate privind controlul financiar și auditul, măsurile administrative, sancțiunile și recuperarea, pe baza cărora Comisia Europeană, Oficiul European de Luptă Antifraudă și Curtea de Conturi dobândesc competențe echivalente cu competențele pe care le dețin în raport cu beneficiarii sau contractanții stabiliți în Uniune.
      Articolul 7
      Prezentul protocol se aplică pe perioada în care este în vigoare acordul.
      Prezentul protocol se semnează și se aprobă de către părți în conformitate cu procedurile acestora.
      Fiecare parte poate denunța prezentul protocol printr-o notificare scrisă adresată celeilalte părți contractante. Prezentul protocol își încetează valabilitatea în termen de șase luni de la data unei astfel de notificări.
      Încetarea prezentului protocol ca urmare a denunțării de către oricare dintre părți nu afectează verificările și controalele care trebuie efectuate în temeiul dispozițiilor prevăzute la articolele 5 și 6, după caz.
      Articolul 8
      La cel mult trei ani de la data intrării în vigoare a prezentului protocol și, în continuare, la fiecare trei ani, ambele părți pot reexamina punerea în aplicare a prezentului protocol în funcție de participarea reală a Iordaniei la programele Uniunii.
      Articolul 9
      Prezentul protocol se aplică, pe de o parte, teritoriilor în care se aplică Tratatul privind funcționarea Uniunii Europene și în condițiile prevăzute de acest tratat și, pe de altă parte, teritoriului Iordaniei.
      Articolul 10
      Prezentul protocol intră în vigoare în prima zi a lunii următoare datei la care părțile își notifică reciproc, pe cale diplomatică, îndeplinirea procedurilor necesare pentru intrarea în vigoare a protocolului.
      Până la intrarea în vigoare a acestuia, părțile convin să aplice, cu titlu provizoriu, dispozițiile prezentului protocol începând cu data semnării acestuia.
      Articolul 11
      Prezentul protocol face parte integrantă din acord.
      Articolul 12
      Prezentul protocol este redactat în două exemplare în limbile bulgară, cehă, daneză, engleză, estonă, finlandeză, franceză, germană, greacă, irlandeză, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă, suedeză și arabă, fiecare dintre aceste texte fiind egal autentic.

         Съставено в Брюксел на деветнадесети декември две хиляди и дванадесета година.
         Hecho en Bruselas, el diecinueve de diciembre de dos mil doce.
         V Bruselu dne devatenáctého prosince dva tisíce dvanáct.
         Udfærdiget i Bruxelles den nittende december to tusind og tolv.
         Geschehen zu Brüssel am neunzehnten Dezember zweitausendzwölf.
         Kahe tuhande kaheteistkümnenda aasta detsembrikuu üheksateistkümnendal päeval Brüsselis.
         Έγινε στις Βρυξέλλες, στις δεκαεννέα Δεκεμβρίου δύο χιλιάδες δώδεκα.
         Done at Brussels on the nineteenth day of December in the year two thousand and twelve.
         Fait à Bruxelles, le dix-neuf décembre deux mille douze.
         Fatto a Bruxelles, addì diciannove dicembre duemiladodici.
         Briselē, divi tūkstoši divpadsmitā gada deviņpadsmitajā decembrī.
         Priimta du tūkstančiai dvyliktų metų gruodžio devynioliktą dieną Briuselyje.
         Kelt Brüsszelben, a kétezer-tizenkettedik év december havának tizenkilencedik napján.
         Magħmul fi Brussell, fid-dsatax-il jum ta’ Diċembru tas-sena elfejn u tnax.
         Gedaan te Brussel, de negentiende december tweeduizend twaalf.
         Sporządzono w Brukseli dnia dziewiętnastego grudnia roku dwa tysiące dwunastego.
         Feito em Bruxelas, em dezanove de dezembro de dois mil e doze.
         Întocmit la Bruxelles la nouăsprezece decembrie două mii doisprezece.
         V Bruseli devätnásteho decembra dvetisícdvanásť.
         V Bruslju, dne devetnajstega decembra leta dva tisoč dvanajst.
         Tehty Brysselissä yhdeksäntenätoista päivänä joulukuuta vuonna kaksituhattakaksitoista.
         Som skedde i Bryssel den nittonde december tjugohundratolv.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За Хашемитското кралство Йордания
            Por el Reino Hachemita de Jordania
            Za Jordánské hášimovské království
            For Det Hashemitiske Kongerige Jordan
            Für das Haschemitische Königreich Jordanien
            Jordaania Hašimiidi Kuningriigi nimel
            Για το Χασεμιτικό Βασίλειο της Ιορδανίας
            For the Hashemite Kingdom of Jordan
            Pour le Royaume hachémite de Jordanie
            Per il Regno hascemita di Giordania
            Jordānijas Hāšimītu Karalistes vārdā –
            Jordanijos Hašimitų Karalystės vardu
            A Jordán Hásimita Királyság részéről
            Għar-Renju Ħaxemita tal-Ġordan
            Voor het Hasjemitisch Koninkrijk Jordanië
            W imieniu Jordańskiego Królestwa Haszymidzkiego
            Pelo Reino Hachemita da Jordânia
            Pentru Regatul Hașemit al Iordaniei
            Za Jordánske hášimovské kráľovstvo
            Za Hašemitsko kraljevino Jordanijo
            Jordanian hašemiittisen kuningaskunnan puolesta
            För Hashemitiska konungariket Jordanien

         (1)  JO L 129, 15.5.2002, p. 3.

         (2)  JO L 310, 9.11.2006, p. 1.

         (3)  JO L 248, 16.9.2002, p. 1.


title: Decizia (PESC) 2016/850 a Consiliului din 27 mai 2016 de modificare a Deciziei 2013/255/PESC privind măsuri restrictive împotriva Siriei

text:
               28.5.2016

               RO

               Jurnalul Oficial al Uniunii Europene

               L 141/125

         DECIZIA (PESC) 2016/850 A CONSILIULUI
   din 27 mai 2016
   de modificare a Deciziei 2013/255/PESC privind măsuri restrictive împotriva Siriei
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 31 mai 2013, Consiliul a adoptat Decizia 2013/255/PESC (1).

               (2)

               La 28 mai 2015, Consiliul a adoptat Decizia (PESC) 2015/837 (2), prelungind măsurile restrictive prevăzute în Decizia 2013/255/PESC până la 1 iunie 2016.

               (3)

               Pe baza unei revizuiri a Deciziei 2013/255/PESC, măsurile restrictive ar trebui să fie prelungite până la 1 iunie 2017.

               (4)

               Două persoane nu ar trebui să mai fie menținute pe lista persoanelor fizice și juridice, a entităților sau organismelor cărora li se aplică măsuri restrictive, prevăzută în anexa I la Decizia 2013/255/PESC.

               (5)

               Informațiile referitoare la anumite persoane care figurează în lista din anexa I la Decizia 2013/255/PESC ar trebui să fie actualizate.

               (6)

               Prin urmare, Decizia 2013/255/PESC ar trebui să fie modificată în mod corespunzător,

         ADOPTĂ PREZENTA DECIZIE:
   Articolul 1
   Articolul 34 din Decizia 2013/255/PESC se înlocuiește cu următorul text:

      „Articolul 34
      Prezenta decizie se aplică până la 1 iunie 2017. Aceasta se reexaminează permanent. Se poate reînnoi sau se poate modifica, după caz, în cazul în care Consiliul consideră că obiectivele acesteia nu au fost atinse.”

   Articolul 2
   Anexa I la Decizia 2013/255/PESC se modifică în conformitate cu anexa la prezenta decizie.
   Articolul 3
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 27 mai 2016.

            Pentru Consiliu

            Președintele

         A.G. KOENDERS

      (1)  Decizia 2013/255/PESC a Consiliului din 31 mai 2013 privind măsuri restrictive împotriva Siriei (JO L 147, 1.6.2013, p. 14).

      (2)  Decizia (PESC) 2015/837 a Consiliului din 28 mai 2015 de modificare a Deciziei 2013/255/PESC privind măsuri restrictive împotriva Siriei (JO L 132, 29.5.2015, p. 82).

      ANEXĂ

                  I.

                  Rubricile referitoare la următoarele persoane se elimină din lista prevăzută în secțiunea A din anexa I la Decizia 2013/255/PESC:

                              Nr. 15. Mohamed Farahat (alias Muhammad Farahat)

                              Nr. 17. Muhammad () Nasif () (alias Naseef, Nassif, Nasseef) Khayrbik ()

                  II

                  Rubricile referitoare la persoanele menționate mai jos, prevăzute în secțiunea A din anexa I la Decizia 2013/255/PESC se înlocuiesc cu următoarele rubrici:

                              Nume

                              Informații de identificare

                              Motive

                              Data includerii pe listă

                              8.

                           Rami (
                                 ) Makhlouf (
                                 )

                              Data nașterii: 10 iulie 1969;
                              Locul nașterii: Damasc;
                              Pașaport nr. 454224

                              Important om de afaceri care își desfășoară activitatea în Siria, cu interese în sectorul telecomunicațiilor, al serviciilor financiare, al transporturilor și cel imobiliar; deține interese financiare și/sau funcții de conducere și executive în cadrul Syriatel, principalul operator de telefonie mobilă din Siria, al fondurilor de investiții Al Mashreq, Bena Properties și Cham Holding.
                              Acordă finanțări și sprijin regimului sirian, prin intermediul intereselor sale de afaceri.
                              Este un membru influent al familiei Makhlouf și se află în legătură strânsă cu familia Assad; văr al președintelui Bashar al-Assad.

                              9.5.2011

                              18.

                           Mohammed (
                                 ) Hamcho (
                                 )

                              Data nașterii: 20 mai 1966
                              Pașaport nr. 002954347

                              Important om de afaceri care își desfășoară activitatea în Siria, cu interese în sectorul ingineriei și al construcțiilor, în mass-media, în sectorul hotelier și în cel al sănătății. Deține interese financiare și/sau funcții de conducere și executive într-o serie de societăți din Siria, în special Hamsho International, Hamsho Communication, Mhg International, Jupiter for Investment and Tourism project și Syria Metal Industries.
                              Deține un rol important în cadrul comunității de afaceri din Siria în calitate de secretar general al Camerei de Comerț din Damasc (numit de către fostul ministru al economiei, Khodr Orfali, în decembrie 2014), președinte al Consiliilor de afaceri bilaterale China-Siria (din martie 2014) și președinte al Consiliului sirian pentru metal și oțel (din decembrie 2015).
                              Are relații strânse de afaceri cu personalități-cheie ale regimului sirian, printre care Maher Al-Assad.
                              Mohammed Hamcho beneficiază de pe urma regimului sirian și îi acordă sprijin acestuia prin intermediul intereselor sale de afaceri și este asociat cu persoane care beneficiază de pe urma regimului respectiv și îi acordă sprijin acestuia.

                              27.1.2015

                              22.

                           Ihab (
                                 ) (alias Ehab, Iehab) Makhlouf (
                                 )

                              Data nașterii: 21 ianuarie 1973;
                              Locul nașterii: Damasc;
                              Pașaport nr. N002848852

                              Important om de afaceri care își desfășoară activitatea în Siria. Ihab Makhlouf este vicepreședinte și acționar la Syriatel, principalul operator de telefonie mobilă din Siria. De asemenea, deține interese de afaceri în alte câteva societăți și entități siriene, printre care Ramak Construction Co și Syrian International Private University for Science and Technology (SIUST).
                              În calitate de vicepreședinte al Syriatel, care transferă o parte semnificativă din profiturile sale către guvernul sirian prin intermediul contractului său de licență, Ihab Makhlouf acordă, în același timp, sprijin direct regimului sirian.
                              Este un membru influent al familiei Makhlouf și se află în legătură strânsă cu familia Assad; văr al președintelui Bashar al-Assad.

                              23.5.2011

                              28.

                           Khalid (
                                 ) (alias Khaled) Qaddur (
                                 ) (alias Qadour, Qaddour, Kaddour)

                              Important om de afaceri care își desfășoară activitatea în Siria, cu interese și/sau activități în sectorul telecomunicațiilor, cel petrolier și cel al industriei produselor din plastic și cu relații strânse de afaceri cu Maher Al-Assad.
                              Beneficiază de pe urma regimului și îi acordă sprijin acestuia, prin intermediul activităților sale în domeniul afacerilor.
                              Asociat al lui Maher al-Assad, inclusiv prin intermediul activităților sale de afaceri.

                              27.1.2015

                              29.

                           Ra'if (
                                 ) Al-Quwatly (
                                 ) (a.k.a. Ri'af Al-Quwatli alias Raeef Al-Kouatly)

                              Data nașterii: 3.2.1967;
                              Locul nașterii: Damasc

                              Asociat în afaceri al lui Maher Al-Assad și responsabil pentru administrarea unora dintre afacerile acestuia, furnizează finanțare regimului.

                              23.6.2011

                              32

                           Mr Mohammed (
                                 ) Makhlouf (
                                 ) (alias Abu Rami)

                              Data nașterii: 19.10.1932;
                              Locul nașterii: Latakia, Siria

                              Membru influent al familiei Makhlouf, asociat în afaceri și tatăl lui Rami, Ihab și Iyad Makhlouf. Deține legături apropiate cu familia Assad și este unchiul matern al lui Bashar și Mahir al-Assad. Cunoscut și sub numele de Abu Rami.
                              Important om de afaceri care își desfășoară activitatea în Siria, cu interese și/sau activități în multiple sectoare ale economiei siriene, inclusiv interese și/sau influență semnificativă în cadrul General Organisation of Tobacco și în sectorul petrolier și al gazelor naturale, în sectorul armelor și în cel bancar.
                              Implicat în tranzacții de afaceri desfășurate în beneficiul regimului Assad în domeniul achiziționării de arme și în domeniul bancar. Având în vedere amploarea legăturilor sale politice și de afaceri cu regimul, acordă sprijin regimului sirian și beneficiază de pe urma acestuia.

                              1.8.2011

                              33.

                           Ayman (
                                 ) Jabir (
                                 ) (alias Aiman Jaber)

                              Locul nașterii: Latakia

                              Important om de afaceri care își desfășoară activitatea în Siria, implicat în sectorul siderurgic, al mass-mediei, al bunurilor de consum și în cel petrolier, inclusiv în comercializarea produselor aferente. Deține interese financiare și/sau poziții de conducere și executive într-o serie de societăți și entități din Siria, în special Al Jazira (alias Al Jazerra; El Jazireh), Dunia TV, și Sama Satellite Channel.
                              Prin intermediul societății sale Al Jazira, Ayman Jaber facilitează importul de petrol de la Overseas Petroleum Trading către Siria.
                              Ayman Jaber beneficiază de pe urma regimului și îi acordă sprijin acestuia, prin intermediul intereselor sale de afaceri.
                              Acordă sprijin direct și deține un rol important în activitățile milițiilor afiliate regimului, cunoscute ca Shabiha și/sau Suqur as-Sahraa.
                              Asociat al lui Rami Makhlouf, prin activitățile sale de afaceri și asociat al lui Maher Al-Assad prin rolul său în cadrul milițiilor afiliate regimului.

                              27.1.2015

                              41.

                           Ali (
                                 ) Douba (
                                 )

                              Anul nașterii: 1933
                              Locul nașterii: Karfis, Siria

                              Responsabil pentru crime la Hama în 1980, a fost rechemat la damasc în calitate de consilier special al președintelui Bashar Al-Assad.

                              23.8.2011

                              48.

                           Samir (
                                 ) Hassan (
                                 )

                              Important om de afaceri care își desfășoară activitatea în Siria, cu interese și/sau activități în multiple sectoare din economia Siriei. Deține interese și/sau exercită o influență semnificativă în cadrul Amir Group și Cham Holdings, două conglomerate cu interese în sectorul imobiliar, al turismului, al transportului și al finanțelor. Din martie 2014, deține funcția de președinte pentru Rusia al consiliilor bilaterale de afaceri, în urma numirii sale de către ministrul economiei, Khodr Orfali.
                              Samir Hassan susține efortul de război al regimului cu donații în numerar.
                              Samir Hassan este asociat cu persoane care beneficiază de pe urma regimului sau care îi acordă sprijin acestuia. În special, este asociat cu Rami Makhlouf și Issam Anbouba, care au fost desemnați de către Consiliu și beneficiază de pe urma regimului sirian.

                              27.9.2014

                              108.

                           Mohammad (
                                 ) (alias Mohamed, Muhammad, Mohammed) Al-Jleilati (
                                 )

                              Data nașterii: 1945;
                              Locul nașterii: Damasc

                              Fost ministru de finanțe, în funcție până la 9 februarie 2013. În calitate de fost membru al guvernului, îi revine o parte din răspunderea pentru represiunea violentă a populației civile.

                              1.12.2011

                              111.

                           Joseph(
                                 ) Suwaid (
                                 )

                              Data nașterii: 1958;
                              Locul nașterii: Damasc

                              Fost ministru de stat, în funcție cel puțin până la 21 ianuarie 2014. În calitate de fost membru al guvernului, îi revine o parte din răspunderea pentru represiunea violentă a populației civile.

                              23.3.2012

                              112.

                           Hussein (
                                 ) (alias Hussain) Mahmoud (
                                 ) Farzat (
                                 ) (alias.: Hussein Mahmud Farzat)

                              Data nașterii: 1957;
                              Locul nașterii: Hama

                              Fost ministru de stat, în funcție cel puțin până în 2014. În calitate de fost membru al guvernului, îi revine o parte din răspunderea pentru represiunea violentă împotriva populației civile.

                              23.3.2012

                              114.

                           Emad (
                                 ) Abdul-Ghani (
                                 ) Sabouni (
                                 ) (alias: Imad Abdul Ghani Al Sabuni)

                              Data nașterii: 1964;
                              Locul nașterii: Damasc

                              Fost ministru al telecomunicațiilor și tehnologiei, în funcție cel puțin până în aprilie 2014. În calitate de fost membru al guvernului, îi revine o parte din răspunderea pentru represiunea violentă împotriva populației civile.

                              27.2.2012

                              117.

                           Adnan (
                                 ) Hassan (
                                 ) Mahmoud (
                                 )

                              Data nașterii: 1966;
                              Locul nașterii: Tartus

                              Fost ministru al informațiilor. În calitate de fost membru al guvernului, îi revine o parte din răspunderea pentru represiunea violentă împotriva populației civile.

                              23.9.2011

                              192

                              Hashim Anwar al-Aqqad alias Hashem Aqqad, Hashem Akkad, Hashim Akkad

                              Data nașterii: 1961
                              Locul nașterii: Mohagirine, Siria.

                              Important om de afaceri care își desfășoară activitatea în Siria, cu interese și/sau activități în multiple sectoare din economia Siriei. Deține interese și/sau are o influență semnificativă în cadrul Anwar Akkad Sons Group (AASG) și filiala sa, United Oil. AASG este un conglomerat cu interese în sectoare precum cel petrolier, al gazelor naturale, al produselor chimice, al asigurărilor, al utilajelor industriale, al serviciilor imobiliare, al turismului, al expozițiilor, al construcțiilor și al echipamentelor medicale.
                              Hashim Anwar al-Aqqad a activat, de asemenea, în calitate de membru al parlamentului sirian, în 2012.
                              Al-Aqqad nu ar fi putut rămâne o persoană de succes fără asistență din partea regimului. Având în vedere amploarea legăturilor sale politice și de afaceri cu regimul, acordă sprijin regimului sirian și beneficiază de pe urma acestuia.

                              23.7.2014

                              201

                              Wael Abdulkarim
                              (alias Wael Al Karim)

                              Al Karim for Trade and Industry, PO Box 111, 5797 Damasc, Siria

                              Important om de afaceri care își desfășoară activitatea în Siria în industria petrolieră, a produselor chimice și în industria prelucrătoare. Mai exact, reprezintă Abdulkarim Group, alias Al Karim Group/Alkarim for Trade and Industry/Al Karim Trading and Industry/Al Karim for Trade and Industry. Abdulkarim Group este un important producător de lubrifianți, grăsimi și produse chimice industriale din Siria.

                              7.3.2015

                              203

                              George Haswani
                              (alias Heswani; Hasawani; Al Hasawani)

                              Adresă: Provincia Damasc, Yabroud, Al Jalaa St, Siria

                              Important om de afaceri care își desfășoară activitatea în Siria, cu interese și/sau activități în sectorul ingineriei, al construcțiilor, cel petrolier și al gazelor naturale. Deține interese și/sau are o influență semnificativă într-o serie de societăți și entități din Siria, în special HESCO Engineering and Construction Company, o importantă societate de inginerie civilă și construcții.
                              George Haswani are legături strânse cu regimul sirian. Acordă sprijin regimului și beneficiază de pe urma acestuia prin rolul său de intermediar în tranzacțiile de achiziții de petrol de proveniență ISIL ale regimului sirian. De asemenea, beneficiază de pe urma regimului sub forma unui tratament favorabil care include atribuirea unui contract (în calitate de subcontractant) cu Stroytransgaz, o importantă societate petrolieră din Rusia.

                              7.3.2015


title: 2011/532/UE: Decizia reprezentanților guvernelor statelor membre din 8 septembrie 2011 privind numirea unui judecător în cadrul Curții de Justiție

text:
               10.9.2011

               RO

               Jurnalul Oficial al Uniunii Europene

               L 234/42

         DECIZIA REPREZENTANȚILOR GUVERNELOR STATELOR MEMBRE
   din 8 septembrie 2011
   privind numirea unui judecător în cadrul Curții de Justiție
   (2011/532/UE)
   REPREZENTANȚII GUVERNELOR STATELOR MEMBRE ALE UNIUNII EUROPENE,
   având în vedere Tratatul privind Uniunea Europeană, în special articolul 19,
   având în vedere Tratatul privind funcționarea Uniunii Europene, în special articolele 253 și 255,
   întrucât:

               (1)

               În temeiul articolelor 5 și 7 din Protocolul privind Statutul Curții de Justiție a Uniunii Europene și ca urmare a demisiei doamnei Pernilla LINDH, este cazul să se procedeze la numirea unui judecător în cadrul Curții de Justiție pentru durata rămasă a mandatului doamnei Pernilla LINDH, respectiv până la 6 octombrie 2012.

               (2)

               Pentru postul care a devenit vacant, a fost propusă candidatura domnului Carl Gustav FERNLUND.

               (3)

               Comitetul instituit în temeiul articolului 255 din Tratatul privind funcționarea Uniunii Europene a emis un aviz cu privire la capacitatea domnului Carl Gustav FERNLUND de a exercita funcția de judecător în cadrul Curții de Justiție,

         ADOPTĂ PREZENTA DECIZIE:
   Articolul 1
   Domnul Carl Gustav FERNLUND este numit judecător în cadrul Curții de Justiție, pentru perioada 6 octombrie 2011-6 octombrie 2012.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 8 septembrie 2011.

            Președintele

         J. TOMBIŃSKI


title: 2007/795/CE: Decizia Comisiei din 4 decembrie 2007 privind contribuția financiară a Comunității, pe anul 2007, pentru studii, evaluări de impact și alte evaluări în domeniile siguranței alimentare, sănătății și bunăstării animale și zootehniei

text:
               7.12.2007

               RO

               Jurnalul Oficial al Uniunii Europene

               L 322/34

      DECIZIA COMISIEI

   din 4 decembrie 2007
   privind contribuția financiară a Comunității, pe anul 2007, pentru studii, evaluări de impact și alte evaluări în domeniile siguranței alimentare, sănătății și bunăstării animale și zootehniei
   (2007/795/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (1), în special articolul 20,
   întrucât:

               (1)

               În conformitate cu Decizia 90/424/CEE, Comunitatea poate să întreprindă sau să sprijine statele membre sau organizațiile internaționale să întreprindă acțiuni tehnice și științifice necesare pentru dezvoltarea legislației veterinare comunitare, precum și pentru dezvoltarea educației sau formării veterinare.

               (2)

               Studiile, evaluările de impact, precum și evaluările sistematice și oportune privind programele de cheltuieli în domeniile siguranței alimentare, sănătății și bunăstării animale și zootehniei sunt esențiale pentru a aplica aceste măsuri și vor veni, de asemenea, în sprijinul acțiunilor identificate în Planul de acțiune comunitar privind protecția și bunăstarea animalelor 2006-2010.

               (3)

               Toate sarcinile individuale sunt prevăzute în contracte specifice în conformitate cu un contract-cadru de evaluare pentru care a fost lansată o licitație în 2004. Aceste contracte specifice urmează să fie încheiate între Comisie și contractantul selectat, după cum se prevede în contractul-cadru.

               (4)

               Studiile, evaluările de impact și alte evaluări din domeniile siguranței alimentare, sănătății și bunăstării animale și zootehniei vor constitui o componentă a dezvoltării viitoare a legislației veterinare comunitare și a dezvoltării educației și formării veterinare și, de asemenea, vor veni în sprijinul acțiunilor identificate în Planul de acțiune comunitar privind protecția și bunăstarea animalelor 2006-2010.

               (5)

               Prin urmare, finanțarea comunitară, pe anul 2007, a studiilor, a evaluărilor de impact și a altor evaluări în domeniile siguranței alimentare, sănătății și bunăstării animale și zootehniei este adecvată. Ar trebui precizată suma maximă alocată pentru aceste acțiuni.

               (6)

               Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,

         DECIDE:
   Articol unic
   Acțiunile menționate în anexă sunt aprobate și finanțate prin linia bugetară 17 04 02 01 a bugetului Comunităților Europene pe 2007 până la suma maximă de 700 000 EUR.

      Adoptată la Bruxelles, 4 decembrie 2007.

            Pentru Comisie

         Markos KYPRIANOU

            Membru al Comisiei

      (1)  JO L 224, 18.8.1990, p. 19. Decizie modificată ultima dată prin Regulamentul (CE) nr. 1791/2006 (JO L 363, 20.12.2006, p. 1).

      ANEXĂ
      Domeniul: Siguranța alimentară, sănătatea și bunăstarea animală și zootehnia.
      Temei juridic: Decizia 90/424/CEE a Consiliului din 26 iunie 1990 privind anumite cheltuieli în domeniul veterinar.
      Obiective politice: Planul de acțiune comunitar privind protecția și bunăstarea animalelor 2006-2010 (1) a identificat mai multe domenii de acțiune, în special privind modernizarea normelor minime în vigoare referitoare la protecția și bunăstarea animală și introducerea indicatorilor standardizați de bunăstare animală. În ceea ce privește transportul animalelor, părerea științifică a experților consultați sugerează că este nevoie de noi norme adecvate referitoare la graficul de transport și densitatea încărcăturii. În consecință, comisarul Kyprianou a anunțat cu mai multe ocazii, de exemplu în timpul Consiliului Agricultură din octombrie 2007, că această chestiune este studiată de Comisie în vederea propunerii unei revizuiri a Regulamentului (CE) nr. 1/2005 al Consiliului (2) in 2009.
      În ceea ce privește etichetarea referitoare la bunăstarea animală, Planul de acțiune impune Comisiei să prezinte un raport privind posibilitatea introducerii unui sistem de etichetare obligatoriu pentru carnea de pui și produsele din carne pe baza conformității cu normele de bunăstare animală și să informeze Consiliul și Parlamentul în legătură cu aplicarea ulterioară a indicatorilor măsurabili în legislația comunitară privind bunăstarea animală. De asemenea, Consiliul a invitat Comisia în mai 2007 (3) să îi prezinte un raport privind etichetarea referitoare la bunăstarea animală pentru a face posibilă o dezbatere detaliată pe această temă. Din aceste motive, este necesar să se elaboreze un studiu mai amplu privind impactul etichetării referitoare la bunăstarea animală și crearea unui centru de referință pentru bunăstarea animală, care ar putea să funcționeze ca un organism european de coordonare pentru diferitele inițiative legate de bunăstarea animală (standardizare/certificare a indicatorilor de bunăstare, sisteme de audit, baze de date referitoare la etichetele certificate existente).
      Sarcini: Diferite tipuri de studii și alte servicii care sprijină conceperea și pregătirea propunerilor Comisiei.
      Pentru 2007 au fost programate studii și alte servicii care să sprijine aplicarea Planului de acțiune comunitar privind protecția și bunăstarea animalelor 2006-2010, în special în ceea ce privește elaborarea evaluărilor de impact referitoare la transportul și sacrificarea animalelor și pregătirea unui raport privind etichetarea referitoare la bunăstarea animală, după cum a solicitat Consiliul.
      Credite 2007: 17 04 02 01 – Alte măsuri în domeniile veterinar, al bunăstării animale și al sănătății publice: 700 000 EUR.
      Numărul acțiunilor specifice planificate: Aproximativ patru.
      Toate acțiunile sunt coordonate în conformitate cu normele comune de achiziții publice și vor fi realizate prin contracte specifice în temeiul unui contract-cadru. Contractele specifice vor fi încheiate în cursul ultimului trimestru al anului 2007.

         (1)  Comunicarea Comisiei către Parlamentul European și Consiliu privind un Plan de acțiune comunitar privind protecția și bunăstarea animalelor 2006-2010, COM(2006) 13 final.

         (2)  JO L 3, 5.1.2005, p. 1.

         (3)  Conferința privind „Bunăstarea animală – Ameliorare prin etichetare?” – Concluziile Consiliului, http://www.consilium.europa.eu/ueDocs/cms_Data/docs/pressData/en/agricult/94008.pdf